khistorydata/jeongjo-sjw-relations huggingface dataset:
정조 13년
己酉七月十五日申時上御重熙堂右承旨與都監堂上京畿監司入侍時右承旨李祖承假注書李海隣記注官金鳳顯記事官金祖淳都監堂上鄭民始京畿監司徐有防以次進伏訖有防曰水原移邑時體木之不得不取用者已以東峽所在者有所定奪而但自峽而江自江而海程途絶遠運致甚難臣意則安眠島距水原海路不過數帆風往來之地而目今所容入假令體木二百箇其中樑爲二十株柱爲一百八十株云矣數爻旣不太過運致又爲便近本島所在松木毋論風落自枯限此數許給而亦令地方官賃船取東似好故敢此仰達矣上曰依爲之出擧條有防曰彌勒堂設院事纔已筵達蒙允而今則水原新邑旣定於八達山下矣此後園所幸行時輦路次第自闕門至果川爲三十里自果川至水原新邑爲四十里自新邑距園所爲二十里晝停宿所自有元定處分則就此地只建倉舍以爲臨時駐蹕之所如黔巖站例似好故敢此仰達矣上曰依爲之出擧條命祖承書傳敎曰水原民戶今當搬移軫念之擧當無所不至無論重囚輕囚一竝放釋限移邑勿爲囚禁其中死囚卽令地方官單抄罪目報營後具意見狀聞本邑民因事被配者亦勿論罪之輕重竝卽放送事分付配所道臣仍將此意曉諭民間事下諭于畿伯及本府使又命書傳敎曰園所往來無論堂郞及別使星吏隷工匠別給糧饌盤纏事分付戶曹驛卒令畿營各別量給糧資事申飭該道又命書傳敎曰本府地方定用園所之後以民舍之撤移多數爲本府民爲之憧憧夙夜不弛于心蓋民心懽悅然後予心不但少弛亦可以仰體庚辰年駐宿時字恤之德意興言及此何事可惜已以十萬金劃給本府俾補移民移邑之費再昨筵中已有示意更當別下傳敎而目下第一先務無出於定邑基定基亦須一依民願今見該府使狀本邑基占定於八達山下而局勢大開可合雄鎭然其民情以壤地之直接廣州一用等兩面不無趑趄之意云信爾則劃屬水原豈或靳持乎卽以此意令畿伯知悉該府使依民願移定邑基於八達山下仍以一用等兩面劃付本府看山進去大臣禮堂如未回還與府使眼同招致父老曉諭傳敎自今益念安生樂業之道事更須慰諭形止狀聞事進去大臣知悉本府事體自有所重而廣民之弊亦不可無一視之擧一用兩面之民以距山城百餘里必當咸願移屬而如是之際兩面軍政糴政等弊瘼勢將疊責於廣民此則亦已有商量者道伯登筵時當有措處亦卽預先知委於廣尹須各曉諭此擧雖出於爲所重而以爲水民爲廣民之心將此兩得之策曉燭申申道伯守令體悉事亦爲分付祖淳曰今番外奎章閣所奉兩年儀軌奉來時卷帙甚巨實無彩輿舁運之望故不得已分卜駄馬奉來矣江華則雇馬優足不必擧論而其外通津金浦陽川三邑素以至殘之處猝地責立不無貽弊之端從實入匹數貰價依例會減之意分付畿營似好故敢此仰達矣上曰依爲之出擧條命退諸臣以次退出
정조 13년
己酉七月十五日酉時上御誠正閣看審大臣都監堂上漢城判尹入侍時右承旨李祖承假注書李海隣記注官趙慶遠金鳳顯判府事徐命善都監堂上徐有隣李在簡金履素鄭民始漢城判尹金文淳以次進伏訖上曰左承旨入侍賤臣承命出傳與左承旨李時秀偕入進伏命善曰昨今風日甚不佳此時聖體若何上曰一樣矣命善曰山論已悉於狀啓中而臣於昨日看審之後聞諸地師之言則一辭贊揚更無餘蘊雖以臣茫昧之見亦可知其爲出尋常之大地大抵大地氣勢每多過於雄偉而此地則嫵媚明朗無一毫麤猛之氣眞可謂天作地莊爲聖代啓億萬斯年之基尹善道盡善盡美之說儘不虛矣如此大地不用於前後卜陵之時而若待今日誠不偶然矣上曰辛亥年幾乎完定至於治石至今尙有其時石物之埋置者云果不偶然矣命善曰領府事金致仁來待閤外矣上曰入侍慶遠承命出與領府事金致仁偕入進伏致仁曰晩炎蒸濕此時聖體若何上曰一樣矣致仁曰園所遷奉之禮聖心耿結凡幾年矣今幸都尉陳疏大事完定又卜吉地神慳地祕以待今日此誠億萬年無疆之計也區區慶祝之誠何可勝達上曰大禮已定吉兆又卜庶可以少慰此心矣致仁曰日前諸大臣之登筵也賤疾方劇無望趨詣調息數日今始匍匐入來國有大禮大臣諸臣各效奔走之勞而臣獨寄命床褥不得蠢動情禮分義都虧生不如死正臣之謂也上曰量力爲之何不安之有哉命善曰臣今日回還至三十里畿營撥校齎傳聖敎而旣已復路故作書於禮堂又詳傳李判府事使之依下敎更爲曉諭矣上曰似然矣命善曰昨聞本倅言則凡事尙無頭緖云矣上曰區劃錢從速下送然後可以及期措置先劃一萬兩自惠廳區處乎有隣曰先以臣曹錢區劃矣上曰爲此大事久有儲置者一萬兩當內下自均廳區劃八萬以準十萬之數鱗次下送可也上曰邑基今已新定民情果何如命善曰新定處卽三南大路生理亦必勝於僻處且聞前此民情皆願移邑於今番新定處云而廣州二面又以特敎移屬民情必大悅矣上曰邑基新定處聞是隋城縣舊基云亦不偶然矣上曰吏判事果何如乍入乍出豈成說乎予之除拜亦有商量三司望筒留窠豈有是例致仁曰銓官劇任也今其情理似難行公矣上曰亞銓事果何如命善曰叔姪猶父子行公於東西銓似爲難安矣致仁曰今日則似緣推諉之無路而其心則必不安矣命大臣先退上曰都監堂上進前敎民始曰象設石材似聞鸎峰所産可以合用云不必浮出江華矣民始曰鸎峰石品雖未詳知而魂遊石則必取理正不麤者鸎峰似無可合於此者矣上曰旣是産石之地若能深採而善磨則豈無可合者也民始曰他石物雖可合用而至於魂遊石則治石後石面慮有白紋恐不如艾石云矣上曰下送石工更爲看審然後沁石浮出與否可以決之矣民始曰石工俄已起送明間似當回還矣民始曰長陵是合陵之制故石物長廣與雙陵之制大異今番石物長廣稟旨然後可以始役矣上曰地形廣狹果何如民始曰穴勢敦重豐厚而結氣緊故地不廣矣上曰日後看審時尺量地形之廣狹以爲決定可也上曰聞日官言則十一月尤吉於十月云擇日如在十一月則丁字閣始役當在何間民始曰丁字閣始役開金井後爲之云矣上曰金熙慶以爲丁字閣與私家之床石同開金井前不必始役云此則無稽之說也丁字閣豈同於床石況丁字閣例隨地形不拘陵上坐向開金井前始役少無所妨矣民始曰封標內則吉日前不敢始役而封標以外則例無所拘矣上曰珠之形體以瀅澈明朗爲貴種樹則易致陰翳對珠之上如有樹木則不如被莎之爲愈矣民始曰珠上有四五株松此則不必祛之臣曾見定和陵靑龍砂端融結處亦如珠形上有松樹圓密成林以此推之則數株之松不足爲陰翳矣上曰更爲看審從長爲之可也命都監堂上先退上曰判尹進前文淳進伏上曰轝士軍前例已抄出乎文淳曰以辛亥丙申年例抄出而大轝軍外諸色軍都監尙未的定數爻無以槪量矣命進抄出笏記上曰雇用則已定先定量入實數應募者中以丁壯抄擇而至於莎草軍則莎草旣欲船運不必以轝士餘軍名之當以雇軍用之矣文淳曰雇軍取用事面終涉如何矣上曰名以雇軍則雖似如何而稱之以計日給糧則何妨之有也文淳曰雖不如例用坊民而朝臣家自願者似皆着實矣上曰此輩豪悍難制反或不如雇軍之丁壯予意已定雖自願者決不用一名此意預先知委而丁壯軍人實數或無不足之慮乎文淳曰實數則雖未的知而城內城外多有作契處可以合用矣上曰已有丁丑已例故年前又用此丁壯軍今亦依此爲之而丁丑有十八同木七同布分給之例臨時亦當有布木之分給卿須量宜爲之可也文淳曰引曳軍例以市民爲之此則當依例爲之矣上曰市民亦當一親亦以雇用爲定而數爻問于都監抄出大略數日內來待可也文淳曰見今部官擧行甚多而南部奉事申文顯方帶監造之任勢將除本司則該部事可悶矣他司相換恐合事宜故敢此仰達矣上曰依爲之出擧條上曰監造官申文顯他司相換出榻敎命退諸臣以次退出
정조 13년
行都承旨金載瓚坐行左承旨李時秀坐右承旨李祖承坐左副承旨李夔坐右副承旨洪仁浩坐直同副承旨金履成坐直注書徐有聞仕一員未差假注書李海隣仕直事變假注書柳師模仕
정조 13년
李夔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
洪仁浩啓曰大司憲金魯淳執義李運彬持平柳畊牌招啓辭未下掌令閔彝顯持平沈能翼在外掌令李秉喆未肅拜監察茶時之意敢啓傳曰知道
정조 13년
傳于李時秀曰左承旨同副承旨入侍
정조 13년
吏曹堂上前望單子入之參判金熹參議李勉兢落點
정조 13년
傳于金履成曰守令有闕之代令該曹口傳差出
정조 13년
以黃海兵使狀啓前虞候李國培脫衣拔劍之罪令攸司稟處曾不能善御一幕官屑越煩啓惶恐待罪事傳于金履成曰勿待罪事回諭
정조 13년
金載瓚啓曰判府事李在協觀象監提調鄭昌順繕工監提調李文源禮曹參判徐鼎修三次看審後來待矣傳曰入侍
정조 13년
傳于洪仁浩曰摠護使以下來會諸臣入侍
정조 13년
傳于洪仁浩曰遷園擇日錦城尉同參
정조 13년
傳于李時秀曰今番都監凡事必欲優厚此意諸臣豈不知之本都監員役工匠以至助役軍糧料工錢竝以最多例磨鍊分給事分付
정조 13년
金載瓚以長生殿都提調提調言啓曰今此遷園時外梓室始役及合木吉日時令日官推擇則始役吉日今七月十六日午時合木吉日同月二十二日卯時爲吉云以此日時擧行之意敢啓傳曰知道
정조 13년
摠護使兼觀象監領事金熤錦城尉朴明源觀象提調金鍾秀園所都監堂上金履素鄭民始遷園都監堂上徐有隣禮曹判書李在簡參議李義綱啓曰今此遷園時各項吉日推擇以入事命下矣臣等來到賓廳招致觀象監諸日官等詳細會議則來十一月卽是吉朔云故使之精擇別單書入之意敢啓傳曰知道
정조 13년
金載瓚以園所都監都提調言啓曰本都監郞廳監造官分掌別單書入之意敢啓傳曰知道
정조 13년
金載瓚以遷園都監都提調言啓曰本都監郞廳監造官分房別單書入之意敢啓傳曰知道
정조 13년
金載瓚以園所都監都提調言啓曰園所始役之後堂上郞廳監造官及諸員役供饋等節依丙申年例令宣惠廳戶曹磨鍊題給事分付何如傳曰允
정조 13년
金載瓚以園所都監都提調言啓曰園所始役之後凡有時急往復定奪之事不可一刻遲延別設擺撥於園所乃是前例令兵曹依例擧行何如傳曰允
정조 13년
洪仁浩以刑曹言啓曰水原民戶今當搬移軫念之擧當無所不至本邑民因事被配者勿論罪之輕重竝卽放送事命下矣臣取考配案凶賊支屬外水原民之被配於各道者合爲五名平安道慈山府韓光益肅川府金鳳鉉龜城府金炅等僞造文記罪全羅道南平縣表昌文盜踏印信罪忠淸道黃澗縣李春馥侵犯官長罪定配故竝卽放送事發關分付于各該配所道臣之意敢啓傳曰知道
정조 13년
己酉七月十六日卯時上御誠正閣都承旨與來會諸臣入侍左承旨同副承旨同爲入侍時行都承旨金載瓚行左承旨李時秀同副承旨金履成記事官徐有聞記注官白慶楷金鳳顯摠護使金熤錦城尉朴明源觀象監提調金鍾秀禮曹判書李在簡禮曹參議李義綱園所都監堂上金履素鄭民始遷園都監堂上徐有隣以次進伏訖熤曰昨今日熱無異庚炎聖體若何上曰一樣矣熤曰臣等來會賓廳今方推擇吉日而十月晦前念間終無吉日十一月初二日爲吉云故臣等方以此爲求對稟定之計而先有入侍之命故臣等入來矣上曰爲問此事使之入侍十月則多有掣礙之端十一月則已爲隆寒此豈不悶甚乎熤曰十一月雖屆深冬而初二日則去十月念晦間爲日無多似不至甚寒矣且十一月則尤吉於十月云矣上曰十一月最爲吉朔云此亦有不期然而然以此日擇定好矣上曰出玄宮無擇定日字只曰隨時此雖已例如此云而事甚如何矣熤曰聖敎誠然矣雖以私家言之出柩則無一定日字者蓋欲其從便隨時俾無拘礙之端故也上敎明源曰以十一月推擇卿意則以爲何如明源曰聞日官言十一月三德同聚本命得勢格是極貴朔爲最吉云矣上曰然則卿等退去以此日擇入可也上曰今因言端有所下敎者矣今番遷奉之禮在予心必欲靡不用極事事無憾而園所今幸卜吉園號亦將改議故先使卿等知之須與諸文任考閱字義以待成命好矣柳義養之向來疏請雖有詢問之擧而終近無稽之說故不敢遽議事遂寢焉蓋宋朝陵號旣是永祜祜字與祐字義雖各異字實相近故槪有此請卿等想必記有矣熤曰柳義養之疏臣果茫未記得而今於遷奉之時改進新定之號則節文克備情禮久協聖敎之下不勝欣幸矣上敎載瓚曰以此傳于諸文任俾令預擇其可合字號可也上曰昨見水原府使狀啓則邑基定於八達山云卿其聞之乎熤曰八達山未知其在於何處而臣未及聞之矣上曰八達山在於柳川地卽隋城縣舊基也山抱野開合置大邑云且距果川爲四十餘里距舊邑爲三十餘里介于舊邑果川之間程途兩相均平雖於日後幸行時不必別設晝停從邑站駐蹕亦甚便好故彌勒堂設院之擧纔命置之矣熤曰邑基旣得其所站院又不別設事事幸甚矣上曰彌勒堂雖不設院使之建置倉舍者卽是從民願裕民食之意也此意已令畿伯知之矣上曰一用等兩面移付水原在水原雖有得地之幸在廣州不無蹙疆之歎此亦令道伯從長料理以聞矣鍾秀曰廣州兩面旣屬于水原則兩面之軍丁民役必當加俵於他面此似爲難處之端而旣有從長料理之道則兩邑之民其將俱爲感幸矣上曰銓堂事昨日大臣入侍亦有詢問而異於時任故兩原任不得指一奏對矣卿意如何熤曰吏曹參判具庠與兵判爲親叔姪之間叔姪之竝在兩銓不但其私義之宜有難安論以國體亦甚苟艱合有體諒之道故敢此仰達矣上曰許遞與參議前望單子入之待下批牌招可也出擧條上敎鍾秀曰亞銓誰可爲之乎鍾秀曰臣於日昨伏承卽爲體諒之敎故冒沒暫膺而臣之區區情私曾已陳達實無一味冒當之勢矣上曰予未嘗有卽爲體諒之敎卿言如是誠可異也仍敎熤曰卿於伊日亦登筵席何嘗有卽爲體諒之敎乎熤曰臣於伊時自看審所未及登筵故不得承聆矣上曰一味逡巡實有關於國體須勿更爲辭巽可也大禮之後亦豈無體諒之道乎亞銓之代誰可爲之乎鍾秀曰金憙趙鼎鎭閔鍾顯三人外皆有故矣上敎明源曰卿雖病深且非該堂始役日及開金井時同爲出去監董好矣卿之看審後所見何如明源曰極美極吉更無可達之辭而龍勢極其婉娫穴星極其磅礴局面水勢十分平吉以臣凡眼雖一砂一水元無執而爲言之處實不勝忭幸矣上曰穴處甚窄雖欲如各園之制其勢末由今若當中裁壙而爲虛左之制則不但允合於地勢亦不違於挨左之議且國朝陵寢多有合陵之例若從是例則灰隔之間其廣爲幾許乎民始曰國葬傍灰幾用周尺一尺然則其間似爲二尺之廣矣上曰此事從當下敎而都監堂上先爲知悉可也上曰開金井日字以十月擇吉好矣民始曰若以十月爲之則必多窘束之慮矣上曰日官輩招入詳問可也慶楷承命出與擇日官金喜慶池日斌池景喆等偕入上命民始詳問喜慶等喜慶等曰十月初三日十三日俱爲開金井吉日而下外梓宮則初八日爲最吉矣上曰外梓室陪進則擇定日字下外梓室則無擇日而只隨時何也喜慶等曰前例如此矣上曰下外梓室與陪進輕重大異而下外梓室則無擇日陪進則有擇日終不成說此後則下外梓室吉日別爲推擇可也上曰前例不必盡用蓋金喜慶以爲丁字閣殆同私家床石穿壙開金井之前不宜先設丁字閣云而此則不當然矣都監堂上商量爲之可也上曰今番則道路稍遠都監堂上參量事勢從便排定可也熤曰今此兩都監事役極爲浩大物力區劃不可不依丙申例取用而考見謄錄則內而諸司外而營閫無論錢穀布木零瑣分排今若依此例取用則遠道有轉輸之弊殘司有湊合之歎事面反涉苟艱今番則京司遠道之財力不敷處一竝置之取用於有裕軍門恐合事宜水原府移邑移民時所入物力以均廳錢十萬兩劃給之意頃伏承筵敎而一萬兩前已下送一萬兩有自內帑出給之命餘數八萬兩則令該廳輸送于該邑俾爲及時經紀之地何如上曰依爲之出擧條熤曰監造官宋欽書方帶禧陵直長之任職務相妨閑司相換使之專意擧行何如上曰依爲之出擧條民始曰俄聞守禦使言鶴灘崖路旣險且狹勢難治道且若由廣津則路亦太迂云矣上命鍾秀詳陳鍾秀進前曰臣以廣州之人每以此路作行故程途坦險素所稔知而巖角崚嶒勢難治道矣民始曰若以獻陵洞口作路則雖云平坦迂路殆爲六十里臣意則自泥板里由斗浦作路則道旣平坦亦不爲迂恐爲便好矣上曰船艙一事最爲巨弊蓋當京中船卜方張之時許多船隻之許久覊縻在所當念已令畿伯及工判商確浮橋之策卿等亦須商量可也上曰監造官朴日源聞是朴世采之孫云然否鍾秀曰然矣朴世采子孫流落鄕曲無以聊生云矣有此收用之擧甚盛擧也上曰朴淳命曾爲蔭仕見在何處乎鍾秀曰向因公論而除守奉官陞奉事矣仍爲作故云矣上曰申光河誰也熤曰聞是申光洙之弟矣上曰爲人何如云耶鍾秀曰素稱文士云矣上命熤等退出仍敎載瓚曰隨往賓廳捧入擇日單子可也諸臣以次退出
정조 13년
己酉七月十六日未時上御重熙堂右副承旨入侍時右副承旨洪仁浩假注書李海隣記注官金健修記事官李相璜以次進伏訖上命書傳敎曰此時畿邑豈或一毫貽弊都監許多卜定竝皆除之皆令給價則況上供之需寧或循例收用乎年例進供生蟹曾聞多在沿邑沿邑亦皆近於水原今年供蟹特爲停減年前則實惠之未究猶諉節晩頒令今則當節稍遠如有相混之弊是道伯之責也竝須知悉惕念事令廟堂嚴飭行會日昨因都監堂上筵奏假家空石雖不得不分定云而假家則依陵幸例令該廳儲置米會減而先給價後進排使小民無所干與事一體嚴飭又命書傳敎曰園所新定處龍虎及主峯外設有久遠民塚皆係不見之地相距稍遠云切勿擧論事令園所都監知悉仍又下諭于畿伯使卽知委地方官命退承史以次退出
정조 13년
己酉七月十六日申時上御誠正閣奉審大臣禮曹堂上觀象監提調繕工監提調都監堂上入侍時判府使李在協禮曹判書李在簡觀象監提調鄭昌順都監堂上徐有隣金履素鄭民始繕工監提調李文源坐直承旨金履成假注書李海隣記注官金鳳顯記事官金祖淳以次進伏訖在協曰日間聖體若何上曰一樣矣在協曰臣於堪輿雖無所見穴星案對左右龍虎雖使瞽眼見之可知其天作之有所待也不勝大幸矣上曰諸堂所見果知何文源曰術家稱也字形之爲好而三枝端的此誠也字形也尤是出尋常大地矣昌順曰臣雖茫昧於此而雄健之中淸秀高密曾所未見矣上曰今方移邑民情如何在協曰莫不欣聳民情少無可憂矣昌順曰以二百戶撤毁爲定故其外之民乃以不參其中爲恨矣文源曰臣多日留滯細察民情則大抵移邑之處乃是三南大路而大有益於渠輩生涯故移去者莫不大喜而其他衆民亦皆有願從之意矣上曰然則民怨之慮還爲民願耶昌順曰臣聞本倅言則不但移去之爲喜始役之時農務已畢故皆願募軍如得生涯之道民情固然矣文源進山圖曰龍虎要害之地少有莎脫之處遷奉之前勢將補土被莎矣上曰不待卿言欲使卿監董補土役矣卿言如此甚好矣文源曰禦牧堂當爲御齋室東軒當爲香大廳內衙當爲典祀廳其他吏校廳亦新造精灑仍爲祭官房其餘則似當毁之矣文源曰領役牌將以本府將校爲之好矣而此輩本無經歷所見似不如京校不可以專當大役別看役及諸般役所牌將以京校中幹事者擇其一人指揮鄕校則鄕校之不憚勤勞當事樂赴似或勝於京校矣上曰好矣履素曰園所所用石灰例當取用於金川以全石五百石卽爲輸納之意分付何如上曰依爲之出擧條民始曰各軍門待令卜馬姑爲觀勢取用之意前已陳達而十九日都監出去時自多有雜物駄運之事爲先容所入借用何如上曰依爲之出擧條民始曰園所都監出去時堂郞以下例爲給馬而前例或給二匹或給一匹今番亦以二匹磨鍊乎敢此仰達矣上曰依爲之出擧條命退諸臣以次退出
정조 13년
己酉七月十六日酉時上御重熙堂同副承旨入侍時同副承旨金履成假注書李海隣記注官金鳳顯記事官李相璜以次進伏訖上命書傳敎曰封標處穴前民戶撤移者家主役姓名及家舍間數別爲後錄狀聞其餘撤移民戶亦爲從近別錄竝與給價數爻狀聞田土給價之數亦爲後錄狀聞事下諭于畿伯及本府使處又命書傳敎曰雖曰一品重臣筵席之逐日陳懇極爲屑越以其侍下情理之宜有體諒不必每政入來爲敎則今日辭疏揆以事體不但未安行公而不卽行政豈有如許分義道理行吏曹判書金鍾秀從重推考申飭擬入命退承史以次退出
정조 13년
行都承旨金載瓚坐行左承旨李時秀坐右承旨李祖承坐直左副承旨李夔坐直右副承旨洪仁浩坐同副承旨金履成坐注書徐有聞仕一員未差假注書李海隣仕直事變假注書柳師模仕
정조 13년
李祖承啓曰來二十一日朝參日次矣敢稟傳曰停
정조 13년
金載瓚啓曰來二十一日輪對日次矣敢稟傳曰爲之
정조 13년
李夔啓曰大司憲金魯淳執義李運彬持平柳畊牌招啓辭未下掌令李秉喆未肅拜掌令閔彝顯持平沈能翼在外監察茶時之意敢啓傳曰知道
정조 13년
李夔啓曰卽者副校理尹光顔以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
傳于李時秀曰左承旨與漢城判尹廣州府尹入侍
정조 13년
兵曹口傳政事副司直李祖源單付
정조 13년
以咸鏡監司狀啓咸興府民家頹壓事傳于李夔曰渰死二名身布還上竝蕩減頹壓十七戶原恤典外加給還上蕩減其餘被沈民戶各別顧助事回諭
정조 13년
以李晴囚單子傳于李夔曰分揀放送
정조 13년
有政吏批判書金鍾秀進參判金憙未肅拜參議在外未肅拜同副承旨金履成進以鄭民始爲同成均宋載經爲掌樂提調沈豐之爲司圃提調尹孝儉爲端川府使申偗爲郭山郡守閔師宣爲洪原縣監李埦爲西學敎授禧陵直長宋欽書司宰直長李景壽相換東部奉事申文顯司饔奉事李宗明相換高相說爲懿昭墓守衛官洪履一爲崇靈殿參奉承文博士單金晦彬成均博士單劉師坪學正單安邁權李益烈學錄單黃乃正申溥養賢庫奉事單申溥富寧府使李汝節今加通政加資事承傳
정조 13년
李夔啓曰同成均鄭民始旣在闕中不爲肅謝直爲出去事甚未安推考警責何如傳曰允
정조 13년
金載瓚以禮曹言啓曰今此遷園時丁字閣上樑文藝文館製進書寫等事亦令園所都監擧行何如傳曰允
정조 13년
李夔以園所都監都提調意啓曰園所封標及始役在今二十日本都監提調以下十九日出去矣原都監郞廳一員依例以兵曹正郞兪漢人差下使之察任何如傳曰允
정조 13년
李夔以弘文館言啓曰新除授修撰沈晉賢自鄕上來云卽爲牌招察任何如傳曰允
정조 13년
李夔以弘文館言啓曰本館上番闕直事甚未安應敎李敬五校理徐榮輔竝卽牌招以爲推移入直之地何如傳曰允
정조 13년
李夔以兵曹言啓曰曜金門北邊宮墻顧圮二間連接將頹八間及丹鳳門西邊宮墻頹圮一門連接將頹八間今已畢築把守軍兵各其本處還爲入直之意分付何如傳曰允
정조 13년
李夔以訓鍊都監禁衛營御營廳言啓曰訓鍊都監字內曜金門北邊宮墻舊築二間許頹圮處左右連接將頹撤毁處八間許及御營廳字內丹鳳門西邊宮墻舊築蓋瓦椽木脫落處一間許及連接將頹撤毁處八間許今已畢築把守軍兵本處還入直事自兵曹草記矣曜金門北邊把守金虎門軍十名丹鳳門西邊把守東營軍二十名竝還入直所將校解送之意敢啓傳曰知道
정조 13년
李夔以訓鍊都監言啓曰本局兼內吹今秋等習角賞格依啓下單子木綿四十九疋分等施賞之意敢啓傳曰知道
정조 13년
李夔以禁衛營言啓曰本營兼內吹今秋等習角賞格依啓下單子木綿五十疋分等施賞之意敢啓傳曰知道
정조 13년
李夔以御營廳言啓曰本廳兼內吹今秋等習角賞格依啓下單子木綿五十疋分等施賞之意敢啓傳曰知道
정조 13년
副校理尹光顔疏曰伏以園寢將遷吉辰已卜聖孝冞光邦休永基大小臣民愴幸交切仍伏念臣之老母春夏以來屢經重病眞元積脫完復尙遠長在奄奄中而臣間因滯直久未歸視卽接家信臣母之疾又添感冒間以泄痢食飮全却氣息益綿委頓床席症形危劇臣聞此報衷情煎灼按住不得玆敢忙陳短章徑出禁扃伏乞聖慈俯垂諒察亟命鐫遞臣職俾便救護因活臣擅離之罪以肅朝綱不勝幸甚臣無在屛營祈懇之至謹昧死以聞答曰省疏具悉爾其勿辭救護母病
정조 13년
己酉七月十七日辰時上御重熙堂左承旨與漢城判尹廣州府尹入侍時左承旨李時秀假注書李海隣記注官金鳳顯記事官金祖淳漢城判尹金文淳廣州府尹李亨元以次進伏訖文淳曰臣昨抄各契擔軍頭目詳細問之則壯實可合者不過三百五十餘名而此外如成均館契司宰監契龍山坊契皆着實名數則雖未的知似可擇出不足之數矣上曰此則自丁丑爲始渠輩似亦知之矣文淳曰府中老吏有知之者丁丑年不但用之於大轝軍使此輩扶屬矣上曰予之必用此例者不但爲恤民而已此輩慣熟大勝於坊軍故全爲大轝奉往時十分平安俾無少動之慮也龍山坊契及城外二契軍自來慣熟今欲雇用則就此數契中抄擇雇用事甚便好矣文淳曰若如此則大小轝軍俱無不足慮矣上曰浮橋雖曰堅固大轝則太重終有未安渡涉時當以肩轝奉過大轝肩轝之數數移奉亦未安故自渡涉處至果川宿所則欲仍以肩轝奉往矣文淳曰大小轝軍外各差備軍屢次往復於都監而數爻多少都監亦姑未定故不得定數矣引曳軍本是市民之役故不計名數只以廛名分定矣今番則無論市民與坊民聖意旣不欲使役則固不敢以依例仰請而若給料與服色則均是雇用引曳軍則使市民依例當之各給糧料服色好矣此外轝士餘軍多有用處浮莎及外梓室奉往時城門掘土等事皆餘丁使用處矣上曰用坊民時轝士軍多有餘數故此等處皆用之而今則浮莎及其他使用處當自都監雇軍用之矣文淳曰成命姑未下故凡事姑不敢徑先擧行矣命書傳敎曰轝士軍事日前已有筵敎國家有事戶出一丁卽常典也推之以人情道理決知其不言勞而顧予臨御十數年無一惠澤仁政之及民徒使都下民庶奔走使役於百餘里之地在所當恤況卜吉之辰正値隆寒予於本園事以絲毫之弊不忍貽及彼小民雖至愚亦至神亦庶幾知予意矣粵自宿昔心中經營已有所別般措置於內帑者今番遷園時轝士軍勿用坊民依扈輦隊例令漢城府精擇給糧料及服色引曳市民軍各差備軍亦準此例外此浮莎軍役軍雜物軍令都監知悉責立不得不相關京兆者外本都監別定郞官專當檢飭計日給糧料如是申諭予意自有在焉鄕士家或因已例名以自願應募京兆則烏在乎勿用之本意切勿許捧亦令京兆知悉上曰此傳敎京兆諸堂格集各坊父老於闕下以予不忍以遷園時事役一毫勞民之意詳細曉諭亦以謄付於各部坊曲敎亨元曰看審路程遠近何如亨元曰自彌勒堂至水原邑基新定處爲二十里自果川至彌勒堂爲三十五里矣上曰彌勒堂以不作院舍作倉舍爲定自今始役則秋收時無相妨之慮乎亨元曰今則雇軍用之秋收時則募軍亦可得用似無相妨之患矣雖曰倉舍旣是輦路所經則不可太無貌樣矣上曰廣州二面移屬之後軍政糴政亦無弊端乎亨元曰二面軍額殆近五百而其中納米者爲三百餘名若移此三百餘名於他面則他面之民似有疊役者矣上曰移充於他面決是行不得之事當有從便區處之道爲先以移送水原之民戶田給數爻與畿伯相議書入此後頻頻上來詳告形止可也上曰前水原府使李祖源敍用仍令該曹口傳付軍職出榻敎上曰園所都監堂上前水原府使李祖源入侍出榻敎賤臣承命出與都監堂上鄭民始前水原府使李祖源偕入進伏民始曰鸎峯所送石工俄已還來浮石處凡爲四處而年年爲私家之採用魂遊石莎臺石姑無論其他石物無一可用者云今則勢將治送於江華之外無他道矣上曰自初持難者爲慮船路事勢如此亦無奈何民始曰船路自江華至水原初不甚遠又不經大洋船路則無慮矣上曰大浮石所亦當有郞廳矣民始曰徐直修勤實可合矣上曰方外擇日人宋哥術業與人物如何民始曰俄者見之則人頗老實年近七十而術業則未可知矣上曰果有他吉日云而諸日官之言亦如何民始曰十月內更無他日云錦城尉之言臣亦聞之而宋哥與諸日官皆以爲方書之所無云旣聞之後何可不更爲推擇乎民始曰本都監堂郞出往役所後自外邑定送柴軍刀尺乃是前例亦是不可無者而但本邑處在野中柴道甚貴許多堂郞炊飯所用使外邑之民無價進排必多有弊端今番則柴軍刀尺姑勿磨鍊自都監參量磨鍊給代何如上曰依爲之出擧條敎祖源曰聞龍仁縣監頗不生疎於堪輿云果何如祖源曰渠豈不生疎乎上曰水原新定處似必曾見矣祖源曰臣待罪本府時屢次登見局勢果是天作雖以茫昧之見亦可知其爲大地臣弟之曾見與否臣亦不知而今番新定後見臣弟書則以爲太平萬歲從此可卜云渠亦似已見之矣上曰須作書龍仁使之明日直往水原同爲看審以來祖源曰臣弟與地師朴大良同往利川似難趁明日上來矣上曰朴大良旣已上來則使之同往看審爲好使畿伯卽爲分付於龍仁縣監所在處與朴大良同爲罔夜上來上來後仍令來待可也命退諸臣以次退出
정조 13년
己酉七月十七日巳時上御重熙堂右承旨入侍時右承旨李祖承記事官徐有聞記註官金健修記事官金祖淳以次進伏訖上曰都監堂上入侍出榻敎賤臣承命出與都監堂上鄭民始偕入進伏命祖承書傳敎曰政官牌招開政上曰政官牌去來催促可也賤臣承命出傳民始曰石物浮出次本都監郞廳今方發送于江華府而事役浩多期日緊急凡百擧行若無本府之協力董飭則實有狼狽生事之慮申飭該府留守服同擧行隨事顧助以爲趁期浮出之地何如上曰依爲之本園工役事體自別浮出及轉運之際匠手船格等令該府優給糧料事令廟堂行會可也出擧條民始曰園上所用莎草自當取用慕華館莎草而雖從略磨鍊只用於園上近處其數將爲萬餘張限一萬五千張令遷園都監臨期貿取以爲船運下送之地何如上曰依爲之出擧條民始曰各年儀軌不可不持去而禮曹儀軌多有閪失者春秋館所在儀軌持去何如上曰依爲之出擧條民始曰丁字閣材木皆以萬里倉所在者用之而至於椺木二株萬無自京求得之路勢不得不取用於安眠島矣自都監知委忠淸水使處使之卽爲斫取罔夜上送于都監之意分付何如上曰依爲之船格等優給糧資船價從便賃船上送事分付可也出擧條命退諸臣以次退出
정조 13년
行都承旨金載瓚坐行左承旨李時秀病右承旨李祖承坐左副承旨李夔坐右副承旨洪仁浩坐直同副承旨金履成坐直注書徐有聞仕一員未差假注書李海隣仕直事變假注書柳師模仕
정조 13년
金履成啓曰大司憲金魯淳執義李運彬掌令李秉喆持平柳畊牌招啓辭未下掌令閔彝顯持平沈能翼在外監察茶時之意敢啓傳曰知道
정조 13년
以京畿監司狀啓大臣都尉陪行等節一竝除之事傳于金履成曰大臣及都尉行方伯都事陪行依例爲之事回諭
정조 13년
以水原府使狀啓封標處搬移民戶給價事傳于金載瓚曰穴前至近處入接與稍遠處自別已給本價外竝加給五十兩而本價亦比他民別爲優給至於十間內外之類疲殘可知比本價二三四倍分等量宜加給其中洪允丹家間是穴前當中處云自本府相當役名陞差事回諭
정조 13년
以校理徐榮輔牌不進罷職傳旨傳于金履成曰許遞仍令該曹口傳付軍職
정조 13년
以申馥囚單子傳于李夔曰分揀放送
정조 13년
傳于金履成曰坐直承旨入侍
정조 13년
金載瓚以長生殿都提調意啓曰黃腸板斫來年條原春道五年爲限慶尙道全羅道十年爲限而原春道己丑斫來今至二十一年全羅道壬辰斫來今至十八年慶尙道丙申斫來亦至十四年非但年條之俱爲過限目今本殿所儲內外板材盡乏待秋成依例發遣郞廳於三道使之斫來何如傳曰允
정조 13년
金載瓚以遷園都監言啓曰都監各房今日已爲始役郞廳一員依例使之輪回直宿何如傳曰允
정조 13년
李夔以兵曹言啓曰內吹螺赤及龍虎營兼內吹等今秋等習角時賞格木綿一同三十四疋依判下別單分等施賞之意敢啓傳曰知道
정조 13년
李夔以兵曹言啓曰右巡廳移接司譯院矣本廳已爲修改今月十六日還接本廳之意敢啓傳曰知道
정조 13년
洪仁浩以御營廳言啓曰本廳千摠曺命楫身病甚重勢難察任改差何如傳曰允
정조 13년
吏曹啓目帖連觀此敦寧都正趙鼎耉上疏則以爲臣見職無敦寧則法不當冒膺亟令該曹考例遞改亦爲白臥乎所旣無敦寧則不可仍置依例改遞何如判付啓依允
정조 13년
獻納李永穆疏曰伏以園寢改卜僉謀允協吉地有待天心默佑仰惟聖孝冞光群情愴忭仍伏念臣百無肖似最在人下言責重任堪承無路自劃有素而迺於病蟄蹜伏之中忽伏奉薇垣除旨署坐有命召牌荐降怵分畏義他不暇顧黽勉出肅已至多日而不能出一言論一事滿心慙恧無地自容仍因瘝曠寧有是理伏乞天地父母俯垂諒察特許鐫改俾安私分千萬幸甚臣方丐免不宜他及而昨伏見傳敎下者有轝士軍勿用戶丁之命竊有所區區愚見敢此附陳焉國有大役戶出一丁自是典例所載況此園寢將遷擧國愴慕之時都下臣民忱誠自效之道不過爲每戶出丁一舍遞運之勞而已則揆以常情夫孰不奔走子來而今則竝與自願而切勿許赴聖意縱軫於貽弊群情自阻於效力旣非曲循衆願以重國事之意而自前應行之規當此莫大莫重之擧計日糧料雇軍使役其在事面恐涉苟且伏願亟寢成命一遵舊典轝士軍及浮莎諸役自京兆依法典抄整以正事例焉答曰省疏具悉莫重莫大之事豈顧些少民弊而本園事役皆欲寓予微誠小大需用已有措置況扈輦隊給料之例亦可引用至於自願軍勿許事亦有商量矣爾其勿辭察職
정조 13년
己酉七月十八日卯時上御重熙堂右承旨入侍時右承旨李祖承記事官徐有聞記事官李相璜金祖淳以次進伏訖上曰戶曹判書入侍賤臣承命出與戶曹判書徐有隣偕入進伏上曰敦匠事有何稟達者乎有隣曰日昨筵中以公私秋卜之愆期京外船人之失業屢下軫念之敎而遷奉吉日旣在至月今年節序又爲差早船卜等節若趁十月望前則自可恢恢雖以目下事言之園所設都監後各營門各衙門自多船運物種捉船之際操縱貽弊之端難保其必無今秋船卜待秋成早卽次次裝載限十月望前了畢事分付船運諸道使之曉諭業船民人何如上曰依爲之出擧條上曰此外無他可稟之事乎有隣曰姑無目下稟達之事矣命退諸臣以次退出
정조 13년
行都承旨金載瓚坐左承旨李祖承坐右承旨李夔坐左副承旨洪仁浩坐直右副承旨金履成坐直同副承旨鄭大容坐注書徐有聞仕一員未差假注書李海隣仕直事變假注書柳師模仕
정조 13년
洪仁浩啓曰禁衛營將官來言今日本營軍兵日次私習云矣敢政傳曰知道
정조 13년
鄭大容啓曰大司憲金魯淳掌令李秉喆未肅拜執義李運彬持平柳畊牌招啓辭未下掌令閔彝顯持平沈能翼在外監察茶時之意敢啓傳曰知道
정조 13년
傳于金載瓚曰北道慰諭御史入侍
정조 13년
鄭大容啓曰行左承旨李時秀今日不爲仕進卽爲牌招何如傳曰許遞前望單子入之
정조 13년
承旨前望單子入之鄭大容落點
정조 13년
李夔啓曰新除授同副承旨鄭大容卽爲牌招察任何如傳曰允
정조 13년
洪仁浩啓曰臣以入直禁軍戎器點考下直進去之意敢啓傳曰知道
정조 13년
洪仁浩啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 13년
傳于金載瓚曰都承旨與摠護使都監堂上入侍
정조 13년
金載瓚以禮曹言啓曰今此遷園時代奠官兼守殯宮事啓下矣代奠官一員令吏曹差出何如傳曰允
정조 13년
金履成以義禁府言啓曰黃海兵使孫相龍狀啓據刑曹粘目內黃海前兵虞候李國培移本府稟旨勘處事允下矣李國培前因該兵使狀聞拿來羅將已爲發送待拿囚添問目取招何如傳曰允
정조 13년
大司成李秉鼎疏曰伏以皇天默佑於宗祊園寢改卜於吉岡良辰已涓大役爰始此誠億萬年無疆之休聖孝冞光群情愴忭臣竊伏見十七日所下傳敎昨日臺疏批旨轝士軍之勿用坊民勿許自願臣雖至愚豈不知聖慕之隨事盡誠靡不用極而至於泮僕溯考已例大轝軍兩運輒皆專當蓋典僕與坊民有異素多嫺於是役且渠輩偏被恩澤必欲自效故耳自聞勿許之敎聚首抑鬱盈庭呼訴群情可見至願難遏敢此據實陳聞仰冀處分焉仍伏念臣之無似何嘗彷彿於師儒之任而祗緣辭單纔徹還給有命御恩畏義尙此盤礴而適有目下難安之端略控危臲之私仰瀆崇嚴之聽夫太學東西齋之以色目分處已成百年痼弊妄自以爲方當我聖上恢蕩調劑保合太和之日首善之地此習未祛則非所以體聖意一士趨之道故向於七製場罷之後招集掌色以下居齋諸生以依故規生員則入處東齋進士則入處西齋之意縷縷誨諭仍令各陳便否則百餘諸生莫不稱善無一異論其翌日東西齋生各自分處而其中東齋生四人忽變前辭仍舊不移故臣果以前後變辭略施停擧之罰矣今則爲日稍久齋舍濟濟臣於日昨躬參食堂仍爲解停使之勸入朝者四儒招致守僕送言於臣曰近來泮中事師席雖欲事事復舊而至若兩齋分處之令可謂愚矣守僕以此言則雖死不敢告爲對則其儒又曰汝若不告則非但殺汝將竝殺汝父云噫擧措之反覆話頭之駭悖胡至此極設令臣創出無前之事顧其職則師儒也雖以此輩之無所顧忌稱以師席而曰以愚矣者此是自有太學以來所未有之變怪臣何足言有辱賢關多士之一時轉移斷無他議而數儒之必欲標榜竟至此境臣誠左右思量莫曉其意之何在也名以泮長受辱於齋儒則抗顔皐比更無可論伏願聖明亟降威罰以爲罷軟不職者之戒仍治臣瀆擾之罪以肅朝綱千萬幸甚答曰省疏具悉泮中居民雖曰自願已有勿許之命今豈可更定乎附陳辭職事生進之分處東西齋卽舊典也卿之申復可謂得體儒生數人擧措萬萬駭然此亦紀綱所關卿其另加施罰勿辭行公
정조 13년
己酉七月十九日卯時上御誠正閣都承旨與摠護使都監堂上入侍時行都承旨金載瓚記事官徐有聞記事官李相璜金祖淳摠護使金熤都監堂上金履素鄭民始李文源以次進伏訖載瓚曰工曹判書鄭昌順謂有稟達之事來詣闕中矣上曰工曹判書入侍出榻敎賤臣承命出與工曹判書鄭昌順偕入進伏上曰京畿監司廣州府尹入侍出榻敎賤臣承命出與京畿監司徐有防廣州府尹李亨元偕入進伏熤曰昨今日候涼意漸生此時聖體若何上曰一樣矣熤曰臣於日家尤所昧昧致使聖心貽慮昨日會議時竊欲求對仰稟而亦未得登筵不勝萬萬惶悚矣上曰此非日家所拘且有先朝二次已例旣無所拘亦有前例今何容可議乎昨日不許引接亦以此意矣上敎民始曰鸎峯石品果何如云耶民始曰鸎峯石材幾盡浮用今則餘者色品俱不合用故昨日不得不以浮出於江華仰稟爲定矣上曰雖緣事勢之不得不然使之浮石於江華而第於浮出之時轉輸之際不無貽弊之歎是可悶也熤曰功役中石役最大朝家莫重莫大之事豈可以些少貽弊不可不取用處民弊有不暇念以此豈可過煩聖念乎上曰江華水路旣遠且險又値風高浮石運石之際若或有役夫船格等致傷之事則豈不萬萬悶慮乎舊長陵遷奉時象設多有移設者故予意則初欲依此例爲之矣舊設體樣甚小不合更設故不得已今將新備矣文源曰雖欲移設文武石羊馬石等諸般石物體樣比園制甚小今當遷奉之時何可仍舊用之乎民始曰聖意雖出於軫念民弊然而今若移用舊設則勢將車運而其間程道殆爲一百六十餘里比諸浮石之弊反有加焉矣上曰火巢定界固非目下講定之事而要亦不遠移民一事最爲關念何以則爲好耶熤曰聖念雖以許多民家之一時撤毁有所持難聞民人輩還以撤移爲之大幸云蓋其秉彝之心固所當然而舍價之自朝家特令分給者恰爲三四倍故渠輩方感恩無地云寧有一毫稱冤之端乎且火巢定界今若以一時移民之難而姑許其徐徐搬移封園之後若或有留在火巢之內則莫重肅敬之地豈容使民戶雜處乎文源曰自是古來云云之地故民人輩恒以早晩間搬移爲慮今雖一齊撤移各自樂赴別無騷動之弊云矣上曰民家之不得不移徙者必令築室於火巢之外俾無更移之弊期有奠居之樂好矣上曰新邑旣已定基木石等節果已鳩聚云耶民始曰姑未及詳聞矣熤曰聞新定邑基卽是自古名稱之地而本名則塔洞也前朝有名臣居其洞者太宗以法駕親臨而錫其洞名曰八達洞蓋取其四通八達之義也雖無文蹟之現著者人至今記誦不已則可知其非虛語矣且況山抱而水回合置雄鎭又以三南大路之故邑民之生計大勝於舊邑云誠爲可幸矣熤曰本監郞廳徐直修以三物色啓下而昨爲浮石下送江華地矣三物色不可無主管之人移屬他郞何如上曰改付標以入好矣命熤先退上曰工判有何稟達事乎昌順曰臣於昨日伏見一堂上所出擧條則船卜之限以十月望前者實有狼狽之慮故敢此仰達矣大抵今年十月卽常年十一月也恐有氷合之歎苟或如是則船艙事豈不爲狼狽乎上曰都監堂上入侍賤臣承命出與都監堂上徐有隣偕入進伏上曰擧條已頒朝紙乎有隣曰然矣上敎諸堂曰私卜之未及輸運固當軫念而船艙之狼狽亦有其慮予意則以牙山漕船許載私卜爲好卿等與工判商量陳達可也有隣等曰聖敎至當無論漕船兵防船使之趁期起送則實爲公私兩便之道矣上命書傳敎曰昨日爲慮都下民食以私卜之愆時問于有司之臣使之從長矯弊至令出擧條更思此猶不足宜講公私兩便之擧牙山倉漕船一竝許載私卜事令廟堂分付該道聞於工判之言私卜之限以十月望間聚待京江不無限前合氷之慮云然則船艙參用公私船爲好江華喬桐及湖西海西諸閫兵防船新造者別給糧資從便取用於船所而上來時無論公私卜許令載運事一體分付仍敎諸堂曰如是則能無私卜愆期之歎而皆可運致耶有隣等曰然矣上曰江華運石船將以何船載之乎民始曰將賃船載之矣上曰賃船之際優給厚價好矣有隣曰取考辛亥前例則紙榜輦及平轎子各一坐以平日所御仍用矣今番亦以外司僕所在奉出修補進用何如上曰依爲之出擧條有隣曰辛亥遷陵時舊陵所所用木物皆於舊陵局內斫伐取用矣今番舊園所當依此擧行而稍遠處先爲取用稍近處亦依辛亥例告由後取用何如上曰依爲之出擧條有隣曰梓室奉安處所舊園所則以香火廳新園所則以丁字閣中火處所則以果川縣館舍擧行計料而取考辛亥前例則都監堂上道路看審事出去時別遣該掌郞廳使之奉審形便以來矣今番亦依此爲之何如上曰堂上李在簡旣以禮曹堂上進去使之看審以來可也出擧條有隣曰辛亥遷陵時舊陵所殯殿郞廳監造官各一員別爲差出而今番則旣未及差出以本都監郞廳監造官中劃出使之擧行何如上曰依爲之出擧條有隣曰今此遷園時贈帛當以鄕織取用而取考辛亥前例則以鄕織之當費五六朔筵稟用唐織矣今番亦依此擧行乎上曰依爲之出擧條上命諸臣先退上曰右承旨與吏曹判書入侍出榻敎賤臣承命出與右承旨李祖承行吏曹判書金鍾秀偕入進伏上敎亨元曰彌勒堂設倉事其將何以爲之耶亨元曰今方經紀矣鍾秀曰一用旺倫兩面移屬水原云然則彌勒堂當爲水原地矣上曰若爾則設倉一款可謂不關於廣尹矣亨元曰倉舍之役臣旣承命臣謹當自臣州經紀矣有防曰倉舍之或建置他邑曾有其例矣鍾秀曰三南亦有是例只從民願而已恐不必以是爲拘矣上曰向者傳敎中以一用等兩面劃付之意爲敎而初無旺倫指的之敎則何必以旺倫劃付耶有防曰臣於伊時探問於營吏中水原人則以爲一用與旺倫爲附近之面在水原最爲緊要云故自臣營知委而傳敎中未嘗指的下敎只以一用等二面爲敎矣上曰旺倫若屬水原則吏判將爲水原民耶鍾秀曰然矣命退諸臣以次退出
정조 13년
己酉七月十九日辰時上御重熙堂北道慰諭御史入侍時右承旨李祖承假注書李海隣記事官李相璜金祖淳慰諭御史鄭大容以次進伏訖大容曰甲辰設賑時納穀千包者俱爲加資而兼除邊將或五衛將矣今年則折衝姜益老補賑各穀爲一千包而只除五衛將而未蒙加資之典與甲辰施賞例有所不同故敢此仰達矣上曰與南關納穀滿千包人一體施以加資之典可也出擧條大容曰臣與北關補賑人論賞事有區區所懷敢此仰達矣折衝韓再裕補賑各穀爲二千五百六十餘包前五衛將李基福補賑各穀爲二千五百包而該曹以實職除授仰稟矣再裕則特敎五衛將除授基福則守令調用承傳而銓曹以兩人地處之俱不當於此職姑不得檢擬云矣上曰竝施加資之典地處旣如此則道內邊將中待窠調用可也出擧條大容曰阿山萬戶徐慶殷補賑穀包與飢民救急之數較多於乶下僉使黃拓坡權管而乶下黃拓坡俱入加資除職之秩阿山則只蒙筒介賜給之典出穀最多而受賞反不及焉故敢此仰達矣上曰一體加資可也出擧條命退諸臣以次退出
정조 13년
行都承旨金載瓚齋宿左承旨李祖承齋宿右承旨李夔齋宿左副承旨洪仁浩齋宿右副承旨金履成齋直同副承旨鄭大容齋直注書徐有聞齋宿一員未差假注書李海隣齋直事變假注書柳師模仕
정조 13년
李夔啓曰備邊司郞廳來言今日賓廳日次而領議政金熤奉命在外左議政李性源右議政蔡濟恭身病不得來會云矣敢啓傳曰知道
정조 13년
洪仁浩啓曰大司憲金魯淳執義李運彬掌令李秉喆持平柳畊牌招啓辭未下掌令閔彝顯持平沈能翼在外監察茶時之意敢啓傳曰知道
정조 13년
以輪對官望單子傳于金載瓚曰後日次來會
정조 13년
金載瓚啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰當親行矣
정조 13년
金載瓚啓曰明日皇壇望拜禮時闕字牌爐盒當爲奉來門路以何處爲之乎敢稟傳曰依例爲之
정조 13년
金載瓚啓曰明日望拜禮時兩司侍臣當爲備員除在外未肅拜呈告人員竝卽牌招大司憲金魯淳大司諫金魯永一體牌招以爲淸齋進參之地何如傳曰允
정조 13년
傳于李夔曰明日出宮門路以協陽門爲之
정조 13년
以江華留守狀啓園所都監郞廳石物浮出事下來眼同監董次離營事傳于金履成曰備局行會中眼同董役云者指大體檢察也何必離營往留以貽民弊此意知悉卽爲還營工匠則以公穀厚給糧料運致時沙格則船價糧料拔例厚給而都監員役工匠輩貽弊之端亦須嚴禁事回諭水原地鸎峯花山等處遣別看役及石工懸賞浮取姑未知數爻幾許本府浮出石物自可減數此乃爲船運時弊端也莫重之事民弊何拘而予之憧憧一念惟恐一夫之受困況大洋船運乎今則水原石物浮出數爻令浮石所郞廳往復都監詳細停當然後船運事一體回諭此回諭一通亦令京都監謄送園所都監校吏給糧裝發還泊形止狀聞等事依備局行會擧行事一體回諭沁留處
정조 13년
傳于李夔曰右承旨左副承旨入侍
정조 13년
以忠淸監司狀啓全羅道寶城郡稅穀所載船到舒川浦致敗事傳于李夔曰拯米之弊小民偏苦此與全船臭載有異依洪州例以本色上送事令戶曹卽爲分付如已分給民戶亦依洪州例從便措劃無貽民弊事亦令該曹措辭行會此後掛嶼而不臭載者皆用此例與否亦自該曹指一草記稟處因爲定式事分付
정조 13년
以水原府使狀啓封標處搬移民戶給價事傳于李夔曰狀辭見悉此外次次給價移送處又當爲幾戶耶穴前及龍虎近處田畓事都監堂上入侍時已以勿令未熟前徑先刈給觀勢臨時爲之爲敎更思優給禾利土價趁卽從便決給俾無役軍輩貽弊之端而封前近處樹木之可合長養者空閑地外民戶籬內亦爲從便給價事卿須知悉擧行事回諭
정조 13년
以承旨房望傳于鄭大容曰仍
정조 13년
金載瓚以弘文館言啓曰校理申馥旣已帶職蒙宥卽爲牌招察任何如傳曰允
정조 13년
李夔以兵曹言啓曰卽接慶熙宮衛將牒報則崇義門北邊中松一株根底前已腐傷矣今日折落云令該所依例斫去之意敢啓傳曰知道
정조 13년
己酉七月二十日卯時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰都監堂上都廳入侍出榻敎賤臣承命出與都監堂上徐有隣都廳李晩秀偕入進伏上曰敦匠事稟達可也有隣曰棺衣數爻各年前例各有不同今番何以擧行乎上曰出玄宮後結裹前棺衣及結裹後棺衣各一件用之壙中三重棺衣竝自內造用見樣臨時自都監內入緞品則亦當自內從便爲之矣出擧條有隣曰誌石燔造時例有監造官出送之事而今番燔造只是實預次四張令本院燔造官監董擧行何如上曰依爲之有隣曰誌石長廣各年各有不同今番則何以爲之乎上曰依丙申年例爲之可也出擧條有隣曰仗馬匹數取考各年前例多寡不同宜有一番稟定故敢此仰達矣上曰此是浮文亦與儀仗有異以六匹磨鍊可也出擧條有隣曰素錦楮制度旣有丙午近例今番亦依此擧行乎上曰依爲之出擧條有隣曰預備內梓室一部當依辛亥前例奉詣舊園所而甲梓室及甲梓室後所用外梓室似當前期造成預備故敢此仰達矣上曰依筵敎爲之可也出擧條有隣曰吉凶儀仗今當造成而數爻多寡宜有一番稟定故敢此仰達矣上曰依書下數擧行可也出擧條有隣曰吉儀仗謹依下敎數造成而禮畢後還下分繕工監何如上曰依爲之出擧條有隣曰靈座諸具辛亥有移用之例今番何以爲之乎上曰一依辛亥年例爲之可也出擧條有隣曰服玩及明樂器辛亥丙申兩年前例多寡不同今番則何以爲之乎上曰明器服玩本園儀軌雖不載錄伊時有別樻奉安者今不必新造以此樻移藏而魂遊石或長明燈下從便前期奉藏可也出擧條有隣曰辛亥前例旣有鼓吹今番前部鼓吹擧行乎上曰依爲之鼓吹旣用之內吹以三牌宣傳官率領仗馬前排立可也出擧條有隣曰誌文奉安處所各年前例各有不同今番則何以爲之乎上曰取考丙申儀軌奉藏舊誌文亦依筵敎藏奉可也出擧條有隣曰今番內外都監匠料以最厚例擧行事命下而取考各年謄錄別無多寡之不同者勢不得不一從前例爲之故敢此仰達矣上依爲之今番事役豈可膠守前例雖與春夏有異毋論工匠員役別給點心米以示別加軫念之意可也出擧條有隣曰考見各年謄錄則殯殿所用祭器及水剌間所用銀器有鑄成物種有前排物種有內下物種今番則何以爲之乎上曰銀器則書入當內下祭器則懿昭廟文禧廟所在者用之可也出擧條有隣曰結裹節次旣有丙午近例今番亦依此擧行乎上曰依爲之時値隆冬結裹所用當十分致愼而毛衾雖載補編毛品實無適用者且溫煖之品莫如雪綿子自都監出見樣內入則當自內造用矣出擧條晩秀曰丙午年有大轝前五色燭籠今番亦依此數自都監造成乎上曰當自內造下軍則臨時更稟可也出擧條命書傳敎曰兩都監員役工匠料布別給點心米事纔有下敎而園所都監則程道之遠寧陵遷奉時外旣無可據之例而其時則料布雖無加磨鍊之事而本園此役何拘常例工匠赴役之類路資依員役例自都監別爲計給此意卽令知委園所都監俾渠輩知此受去事分付又命書傳敎曰今番都監工役不欲一毫貽弊諸臣庶幾諦悉予意沁都石物事纔有下敎而本道何異園所所用海州礴石浮出及船運時無論校吏工匠沙格糧料與船價拔例倍給仍令公穀會減裝載及發船日字還泊形止狀聞沿路過境形止亦令各該道臣狀聞指路護送監色別給糧料事令廟堂卽爲行會海泊處沁都準此事一體行會安眠島體木二株卜定處亦依海西例擧行亦卽分付三處木石畢運後效勞校吏後錄狀聞事分付東峽及畿邑卜定橫杠木運致依此例爲之事亦爲分付又命書傳敎曰遷奉時各項所用緞品已有措置者當內下別單書入事分付命退諸臣以次退出
정조 13년
己酉七月二十日卯時上御誠正閣右承旨左副承旨入侍時右承旨李夔左副承旨洪仁浩假注書李海隣記注官金鳳顯記事官李相璜以次進伏訖上命書傳敎曰沁都石物浮出輸運事昨於卿等登筵時已有下敎爲所重豈顧民弊而船路運致一事以此憧憧不已卿等亦當知予意鸎峯石根更加詳審如或可用沁石雖浮當勿運設令堅固船運致利泊自今至利泊之前無非爲民用心之時卿等更念此意另飭石工鸎峯石一邊浮出如不合出給本官用於移邑所用亦無不可如可合沁都浮石置之事不待狀啓回下卽爲分付該所而魂遊石及他餘石物鸎峯與沁都分力浮出亦或爲除弊之一道乎卿等另加商量無論全數浮出分力浮出與可用不可用論理狀聞事下諭于園所都監堂上及水原府使處命退承史以次退出
정조 13년
己酉七月二十日戌時上御重熙堂都承旨與都廳郞廳入侍時行都承旨金載瓚記事官徐有聞李相璜金祖淳都廳郞廳李晩秀以次進伏訖上曰同副承旨入侍出榻敎賤臣承命出與同副承旨鄭大容偕入進伏上敎晩秀曰目下工役何事乎晩秀曰大轝見方營造而長杠木之體大者恐或不能及期辦備是爲可悶矣上曰今番則日子窘速體大木之猝辦勢似難矣予意則制度不必以大爲主須與都監堂上參量善爲可也命載瓚大容讀公事書判付訖命退諸臣以次退出
정조 13년
行都承旨金載瓚坐左承旨李祖承坐直右承旨李夔坐左副承旨洪仁浩坐右副承旨金履成坐直同副承旨鄭大容坐注書徐有聞仕一員未差假注書李海隣仕直事變假注書柳師謨仕
정조 13년
上詣春塘臺入幕次後內閣政院玉堂藥房口傳問安答曰知道皇壇望拜禮罷後上入幕次內閣政院玉堂藥房口傳問安答曰知道上還宮後內閣政院玉堂藥房口傳問安答曰知道
정조 13년
李夔啓曰來二十五日朝參日次矣敢稟傳曰停
정조 13년
傳于鄭大容曰下直守令留待
정조 13년
備忘記坡州牧使鄭彦衡下直長弓一張長箭一部片箭一部筒兒一箇賜給
정조 13년
金履成啓曰未下直守令今日下送事命下而端川府使尹孝儉憲府則旣已署經諫院則尙未署經云除在外未署經外大司諫金魯永司諫宋銓獻納李永穆卽爲牌招以爲署經之地何如傳曰允
정조 13년
洪仁浩啓曰大司諫金魯永司諫宋銓獻納李永穆牌不進推考傳旨及罷職傳旨今方捧入而正言朴孝成未署經金聖準在外無以備員署經云何以爲之敢稟傳曰違牌諸臺只推與諫長及未署經諸臺更爲牌招卽爲署經臺臣中未署經人亦爲依近例署前行公
정조 13년
以司諫宋銓獻納李永穆牌不進罷職傳旨傳于李夔曰只推
정조 13년
以校理申馥牌不進罷職傳旨傳于洪仁浩曰只推
정조 13년
傳于金履成曰右副承旨與禮曹判書入侍
정조 13년
有政吏批判書金鍾秀進參判金憙進參議在外未肅拜右副承旨金履成進以金載翼爲校理李龜雲爲修撰趙英鎭爲敦寧都正金文淳爲同經筵安廷鐸爲加平郡守學諭單方在岳
정조 13년
有政兵批判書具允鈺進參判趙鼎鎭參議朴宗岳病參知洪文泳入直進右承旨李夔進啓曰南兵使今當差出而擬望之人乏少未準朔禁軍將道內守令竝擬何如傳曰允以權琇爲宣傳官李駿德爲訓鍊主簿李喆懋爲武兼李潤慶爲南兵使白德最爲阿山萬戶金履肅爲首陽別將李明佑爲長壽別將黃拓坡權管單吳敬良僉知三單咸正禧李栢然張齊斗阿山萬戶徐慶殷今加折衝私賑人加資事承傳副司直李時秀趙鼎耉廣州中軍李明奎
정조 13년
李夔以兵曹言啓曰今七月二十一日武臣賓廳講書日次而親臨望拜禮相値不得爲之之意敢啓傳曰知道
정조 13년
李祖承以義禁府言啓曰京畿監司徐有防狀啓據刑曹粘目內竹山府使李尙說坡州前牧使吳載重等移本府處之事允下矣吳載重今方在京云交代後拿囚李尙說以兼營將守令時在任所依例發遣府書吏差兼官後拿來何如傳曰允
정조 13년
禮曹啓目粘連新寧縣鄕校移建事體重大兺不喩且有先朝禁令不可輕易許施狀啓內辭緣置之何如判付啓依允爲旀旣有先朝禁令則設令事在萬不獲已宜有措辭狀請而循例登聞大是不察該道臣越捧一等爲良如敎
정조 13년
左議政李性源疏曰伏以聖孝仰格神天默佑吉地新卜靈辰已涓億萬年無疆之基其始自今伏惟聖情愴慕如新區區下忱忭慮交切仍伏念臣情有難冒病在難强屢煩祈免未蒙準許日夕惶憫顒祝以俟適値國家莫重莫大之事他不暇顧章皇出肅隨諸臣後一再登對殆若無故行公之人者今已旬有餘日矣是豈臣難强之疾今焉可强難冒之情今焉可冒遂以四十餘度長單諉之處義之粗伸而因循盤礴遽出中止之計也噫向來人言至今追思心骨俱驚臺章堂疏相繼迭發默觀頭勢必欲無此身而後已呶呶較挈反傷大體前後筵懇疏籲之輒引疾病爲辭者不但自暴其癃朽之實蓋亦出於情窮勢蹙遷就而爲之說耳抑臣所自悼者蒙被聖恩與天無極必欲全保曲費造化隨事牖迷如父於子而臣實頑愚不能仰體德意一朝顚沛竟陷罔測之科仰貽酬應之煩此臣之罪也臣身雖微猥忝大官進退去就有關國體病旣若此情又如彼閱月呈告便同已遞今若以夤緣事會滾急一出遂欲爲貪戀淟涊之圖則是眞喪念忘恥之一鄙夫臣雖不足恤豈不大有壞於淸朝四維之治哉皇壇展禮玉趾親勞而亦不敢晏然以相職自居虧分闕禮爲罪滋大一日虛縻惶阨轉甚申暴危苦之情仰瀆崇嚴之聽伏乞天地父母憫臣言之諒非獲已察臣職之決難暫冒曲垂照燭卽賜譴斥以肅朝綱以靖私義不勝幸甚方當孝思皇皇一念洞屬筵席之諮詢絲論之渙發惟是都監事務而猥以私懇煩聒宸極揆以常分合被重典臣無任涕泣號籲之至謹昧死以聞答曰省疏具悉卿懇卿將出壃而左揆例有典禮所載之執事此意昨有筵敎卿或聞知否容俟後日登筵當面諭卿須安心視事仍傳曰此批答遣史官傳諭
정조 13년
己酉七月二十一日卯時上詣皇壇望拜禮入侍時行都承旨金載瓚左承旨李祖承右承旨李夔左副承旨洪仁浩右副承旨金履成同副承旨鄭大容記事官徐有聞假注書李海隣記注官金鳳顯記事官李相璜原任直閣徐鼎修待敎金祖淳以次隨駕上具翼善冠衮龍袍乘輿出協陽門由建陽門靑陽門詣幕次改具翼善冠黑圓領袍就板位行四拜禮訖上乘輿至靑陽門上曰參班儒生皆使之待令於通德門外賤臣承命出傳駕詣通德門前參奉金履良副司果尹光碩前郡守閔百彬前兵使南憲喆前五衛將南正周前郡守南正圭嘉義王道平前府使王漢禎幼學金鼎淳金履會金最根尹行勉尹行順尹庠基尹宗基洪日泳洪道泳洪龜泳李海仁曺聲振曺允遇曺始振曺應振吳慶遠吳慶曾金順行金樂行閔光誼等以次進前上曰雨勢如許而爾等多入參班誠意可嘉俄命備給雨具矣尙未得着盡爲沾濕善爲出去駕由建陽門入協陽門還內諸臣以次退出
정조 13년
己酉七月二十一日辰時上御誠正閣右副承旨與前水原府使入侍時右副承旨金履成假注書李海隣記注官金健修記事官李相璜前水原府使李祖源龍仁縣監李祉源前察訪朴大良以次進伏訖上曰摠護使入侍出榻敎健修承命出與摠護使金熤偕入進伏熤曰雨餘日氣陰濕侵早勞動之餘聖體若何上曰一樣矣熤曰封標後時値日晩以致經宿復命不勝惶悚矣上曰方以無事往還爲幸何惶悚之有敎祉源曰隨所見悉陳可也祉源曰蓋其來勢綿遠磅薄氣脈淸重敦厚五星相生八方拱護靑龍華蓋白虎雲興辰巽巳丙日月輔弼乾亥坎癸玄武句陳到頭入首不緩不急陰含陽坦無偏無倚三分三合堂局周密古人所謂登穴宛然成一乾坤者正指此也以理氣言之庚兌行龍辛起胞癸丑艮剝換而艮以向丁此龍向之合於山澤通氣也坐癸而坤流歸午此坐水之符於水火不相射也以案對言之丁兌也珠體均圓雙峯明秀對珠向空自成兌之本象此一定不易之正案也理氣形勢盡善盡美無一欠缺此眞億萬年之鞏基臣無容更議上曰朴大良所見如何大良曰蓋其來龍綿遠之玄字而逶迤五星得位勢磅礴而相傳穿帳而中出氣脈淸貴起巒而乳垂穴星尊嚴後高前坦陰陽之相受明白四厚中平天輪之翬形伶俐八方疊疊擁護勢如雲從三門重重關鎖形同牙交丑艮相連以通山澤之氣坎離交媾遂成旣濟之美辛兌入艮丁向得宜源流歸午癸坐合格圓珠在前秀峯雙應雙則取其中間空處立向此古方不易之定法龍穴砂水盡善盡美此眞萬萬歲無疆之鞏基也上曰穴深之法宜淺而不宜深寧使吉氣下過不可上過比若水在器上火在器下然後水可溫也若火在於器之上炎氣無以下達或使當淺而深則是何異於火在於器之上也揆以理勢決不可深用不但營造十尺爲過土圭十尺亦過矣且丁字閣稍右之計亦甚好朴大良下去後竝以此意傳于都監堂上爾亦看檢便宜爲之可也上曰石物初欲以鸎峯所産定用矣今焉浮出於江華雖緣事勢之不得已而船運之際事有不可度者如或有一船格致傷之事豈不悶慮乎此予所以憧憧不弛於中者也上曰都監堂上入侍出榻敎賤臣承命出與都監堂上李在簡偕入進伏在簡曰外梓室合木在於明日加漆度數宜先稟定故敢達矣上曰加漆以七十度爲之可也出擧條在簡曰今此遷園時告由之節毓祥宮亦一體擧行乎上曰依爲之懿昭廟一體爲之可也出擧條命李祉原朴大良先退敎祖源曰龍仁縣監則似難盡言其私相酬酢之語果如何祖源曰渠亦贊不容口矣上曰言有隨衆之言有由中之言朴大良所言亦如何祖源曰朴大良之言亦無異同矣上曰下直守令入侍賤臣承命出與坡州牧使鄭彦衡朔州府使李海愚文川郡守李顯默郭山郡守申偗洪原縣監閔師宣偕入進伏上曰以次進前彦衡進前奏職姓名訖上曰本州卽陵寢奉安之地又是關防重地尤爲愼察海愚進前奏職姓名訖上曰爾則有前程武弁勿爲肥己之計務爲約己救民凡諸關防之地須爲偏覽記知以待日後下問可也顯默進前奏職姓名訖上曰北關之民近經瘡痍爾其下去後須思懷保之道毋負差遣之意師宣進前奏職姓名訖上曰下去後須善爲之也偗進前奏職姓名訖上命讀七事偗奏七事訖上曰宣諭則皆聽于政院可也命退諸臣以次退出
정조 13년
己酉七月二十一日巳時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰都監堂上都廳京畿監司入侍出榻敎賤臣承命出與都監堂上徐有隣都廳李晩秀京畿監司徐有防偕入進伏上敎有隣晩秀曰都監事役今至何境乎有隣等曰目下擧行條件昨已稟旨外此敦匠之事亦將鱗次稟處矣上敎有防曰畿邑受弊在所當念卿須體此至意無負分憂之責可也命祖承書傳敎曰今番兩都監所用之出於貢市人者進排物種皆令先給價後取用外方擧行之進排於都監者及治道造橋假家植炬車馬竝勿拘前例先給價事嚴飭該道俾卽申諭列邑勿以例飭看過期有實效亦令該廳知悉擧行近日夙宵一念惟在京外民弊之無或有一毫侵及軍門卜馬軍事日前都監堂上之按例筵奏雖不得不許之只限京江勿許待令於外都監而更思此亦渠輩疊役無料軍依戶曹例令各該軍門給價給糧有料軍亦量宜題給以示爲本園不欲勞用軍民之意以此卽爲分付京外又命書傳敎曰今番園所丁字閣所用神御平床及祭床爐盒床祝床阿架床朱簾皆令外都監新備燭臺爐盒剪燭器書鎭各種已有留意措置者臨時稟旨則當內出下送矣尊彝果器仍舊件用之沙器及園官守僕諸處所用物種皆令新造事下諭于園所都監仍敎有隣等曰依此傳敎善爲擧行可也命有防先退有防承命先退命書傳敎曰政官牌招開政又命書榻敎曰加平郡守今日政內移其代各別擇差待下批當日辭朝有隣曰園所所用木物稍遠處先爲取用稍近處待告由取用事有所定奪矣告由日子令日官從近推擇俾無臨時窘束之患何如上曰依爲之出擧條有隣曰取考遷陵時謄錄則輓章軸數各有不同今番則以幾軸擧行乎上曰依辛亥年例擧行可也出擧條有隣曰園所贈玉贈帛奉出石函外別成櫃子埋安於園所精潔處矣今番新園所石函旣已新造此則仍以舊石函埋安何如上曰依爲之出擧條有隣曰園所表石有待下敎輸運之命矣磨正與否宜卽稟定故敢此仰達矣上曰姑勿磨正以待下敎可也出擧條命退諸臣以次退出
정조 13년
己酉七月二十一日午時上御誠正閣左副承旨與漢城判尹入侍時左副承旨洪仁浩假注書李海隣記注官金健修記事官李相璜漢城判尹金文淳都廳李晩秀以次進伏訖上曰工曹判書入侍出榻敎健修承命出與工曹判書鄭昌順偕入進伏上曰泮契及司宰監契軍人果可合用而所抄之數爲幾何文淳曰昨日以前先抄者近四百名而昨今以後連有應募者今則爲四百六十餘名以臣所見皆健實可合而待轝士大將之點閱可以停當定用矣上曰兩契軍旣如是優數則門外二契軍不必更抄矣文淳曰大轝一運所入軍例爲一百八九十名雖以四運磨鍊當入七百餘名肩轝一運例爲九十名此亦四運過三百名先抄四百名多有不足之慮矣上曰前例雖如此大轝一井之內多入軍人反有人多相妨之慮故已有分付於都監使之比例減數多不過百四五十名而肩轝軍則路程頗遠使之加數磨鍊矣須卽往復於都監詳知軍人實入之數而依此抄擇可也文淳曰兩轝軍外雜色軍都數雖未詳知而其數亦應夥然至於都游軍前例爲三百名矣上曰雜色軍當有別般取用之道矣仍命書傳敎曰今番遷園時神輦軍用正輦陪轎子軍用扈輦隊銘旌羽葆儀仗用儀仗軍輦轝前三色燭籠用燈籠軍竝令兵曹儀仗庫掖庭署官員分掌待令糧料及往來路資拔例倍給事一體分付兵曹上曰雜色軍如是磨鍊則此外所入無多都游軍則限百名磨鍊可也文淳曰城門掘土軍補土軍亦當雇軍用之矣上曰此則當自都監從便雇軍用之卿須出去往復都監詳錄當入之數後日來待可也敎昌順曰津路渡涉事依卿所奏當以浮橋代船艙而戶判有難之之論然予意則不必然矣若曰合氷可慮云則船艙之外亦當有兩岸氷凘鑿氷之際亦豈非巨弊乎船隻當入之數則浮橋與船艙多寡懸殊予意則已以浮橋爲定卿須詳量擧行可也昌順曰浮橋果無前例而亦無不可成之慮船隻比船艙果多減數矣上曰非但今番而已此後凡係津渡過涉處皆欲爲浮橋今番便是定例之初卿宜擔當善爲之也昌順曰自前船艙所入船隻謄錄抄出以待矣上曰旣以浮橋爲定則船艙前例不必更問惟以船隻之不多入爲主可也上曰日前鄭民始入侍時已有筵中酬酢而江上都賈之禁今則反爲江民之弊云蓋都賈云者多積之謂也以不滿十石之類皆稱都賈部隷府屬徒然侵擾此爲江民難保之弊鄭民始以此詳奏故已示設禁之意矣卿等之意何如昌順曰都賈雖是應禁當觀其所儲之多少而近來江民每爲府屬之憑藉操縱多有稱冤云矣文淳曰都賈之弊非但米穀商賈而已近來果有憑公作弊之端矣上曰都賈之禁永除與否姑且徐議而今則至月前各別防禁似爲江民之惠工判旣兼有司之任發牌三法司郞廳以此意嚴飭而此後若有法司下隷之以都賈事作弊江上者江民直爲來訴於備局事使之知悉判尹則申飭部官可也上曰領役牌將自各營擇定者未知其一一可合都廳出去更問該營釐正件記以入可也命退諸臣以次退出
정조 13년
行都承旨金載瓚坐左承旨李祖承坐右承旨李夔坐左副承旨洪仁浩坐直右副承旨金履成坐同副承旨鄭大容坐直注書徐有聞坐一員未差假注書李海隣仕直事變假注書柳師模仕
정조 13년
李夔啓曰禁衛將官來言今日本營軍兵日次私習云矣敢啓傳曰知道
정조 13년
洪仁浩啓曰大司憲金魯淳執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
鄭大容啓曰大司諫金魯永一體牌招以爲備員署經之地何如傳曰聞有實恙許遞政官牌招開政差出待下批牌招署經